**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.09.2023, ora 08.00 – 18.09.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.09.2023, ora 07.00**

**RÂURI**

**Debitele au fost în creștere** prin propagare pe cursul superior al Prutului, cursurile mijlocii şi inferioare ale râurilor: Mureş, Jiu, Vedea, Argeş, Ialomița şi cursurile inferioare ale râurilor: Someş, Bega şi Olt.

Pe celelalte râuri, debitele au fost în scădere, exceptând râurile din bazinele hidrografice: Bega Veche, Timiş, Bârzava, Moravița, Caraş, Nera, Cerna, Bârlad, Prut (exceptând cursul superior), cursul Siretului, cursul superior al Begăi şi râurile din Dobrogea, unde au fost relativ staţionare.

Creşteri izolate de niveluri şi debite s-au produs pe unele râuri mici din nordul şi vestul țării, ca urmare a precipitațiilor înregistrate în interval.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste 100%) din normalele lunare) pe râurile din bazinele hidrografice: Lăpuș, Crișul Repede, bazinele superioare și mijlocii ale râurilor: Lotru, Argeş, bazinele superioare ale Jiului, Gilortului, Ialomiței, pe unii afluenți din bazinul inferior al Oltului și mai mici (sub 30%) pe râurile din bazinele hidrografice: Bârlad, Tazlău, Jijia și pe râurile din Dobrogea.

În interval a fost emisă o **avertizare hidrologică** pentru fenomene imediate.

A fost în vigoare **atenționarea hidrologică** nr. **116** din **16.09.2023** până la ora 12:00.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general în scădere**, exceptând cursul superior al Prutului şi cursurile inferioare ale râurilor: Someş, Mureş, Jiu, Olt, Argeş şi Ialomița, unde vor fi în creştere prin propagare.

Pe râurile din bazinele hidrografice: Bega, Timiş, Bârzava, Moravița, Caraş, Nera, Cerna, Bârlad, Prut (exceptând cursul superior), cursul Siretului şi pe râurile din Dobrogea debitele vor fi relativ staţionare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 17-18.09.2023 **a fost** î**n scădere, având valoarea de** **2900 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (2800 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 4,5 mc/s;

-CA2: 0,5 mc/s;

-Der. Mircea Vodă: 1.3 mc/s.

**A.B.A. Crişuri**

Debitul râului Barcău în secțiunea Nușfalău este 0.600 mc/s;

Debitul râului Crișul Alb în secțiunea Crișcior este 0.270 mc/s.

**2.** **Situaţia meteorologică în intervalul 17.09.2023, ora 09.00 –18.09.2023, ora 06.00**

**În ţară** vremea a fost caldă în jumătatea nordică și în general normală termic în cea sudică. Ziua cerul a fost variabil în est și în extremitatea de sud-est și a prezentat înnorări în rest, iar noaptea s-a degajat treptat, doar în Oltenia s-au mai păstrat înnorări. Au fost averse local în Oltenia și la munte, pe suprafețe mici în Crișana și Transilvania și izolat în Banat

și în Maramureș, iar după-amiaza, în vest, nord-vest și centru s-au semnalat și descărcări electrice. Cantitățile de apă au depășit punctiform 15 l/mp. Vântul a suflat slab până la moderat, cu unele intensificări pe crestele montane, în sudul Banatului, nordul Moldovei și pe alocuri în Dobrogea. Temperaturile maxime s-au situat între 19 grade la Voineasa și 29 de grade la București-Filaret și Zimnicea, iar la ora 06 se înregistrau valori termice cuprinse între 5 grade la Miercurea Ciuc și 20 de grade la Constanța, Constanța-dig, Drobeta-Turnu Severin și Moldova Nouă. Dimineața și noaptea s-a format ceață pe areale mici, cu precădere în depresiunile din estul Transilvaniei.

**Observaţie:** în intervalul de diagnoză au fost în vigoare 11 mesaje pentru fenomene meteorologice periculoase:

-2 avertizări cod portocaliu emise de către SRPV Timișoara;

-9 atenționări cod galben, 3 emise de către SRPV Timișoara și cîte 2 emise de către SRPV Bacău, SRPV Sibiu și SRPV Cluj.

**La Bucureşti** vremea a fost ușor mai caldă decât în mod caracteristic perioadei. Cerul a fost variabil cu unele înnorări ziua, dar noaptea a devenit mai mult senin. Vântul a suflat slab până la moderat. Temperatura maximă a fost de 27 de grade la Afumați, 28 de grade în Băneasa și 29 de grade la Filaret, iar la ora 06 se înregistrau 12 grade la Afumați și Băneasa și 14 grade la Filaret.

**3. Prognoza meteorologică în intervalul 18.09.2023, ora 09.00–19.09.2023, ora 9.00**

**În ţară,** vremea va fi în general frumoasă și caldă pentru această dată în toată țara, dar mai ales în vest, nord și centru, unde valorile termice diurne vor fi în medie cu 4...5 grade mai ridicate față de normalul climatologic al perioadei. Cerul va fi variabil, cu înnorări temporare și izolat ploi slabe de scurtă durată după-amiaza în zonele montane, iar mai ales din a doua parte a nopții, în vest și nord-vest local vor fi averse și posibil descărcări electrice. Vântul va sufla slab și moderat, cu intensificări în sudul Banatului și în vestul Carpaților Meridionali, unde vor fi rafale în general de 55...65 km/h, iar local și temporar și cu viteze mai mici și în Dobrogea, nordul Moldovei și în restul zonei de munte. Temperaturile maxime se vor încadra între 22 și 30 de grade, iar cele minime între 8 și 18 grade, cu valori mai mici în depresiunile Carpaților Orientali, până spre 4 grade. Dimineața și noaptea pe arii restrânse se va forma ceață.

**La Bucureşti** vremea va fi frumoasă, cerul variabil și vântul slab până la moderat. Temperatura maximă, în continuare ușor mai ridicată față de media multianuală, va fi de 27...28 de grade, iar cea minimă de 10...13 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Dâmbovița** informează telefonic că în dimineața zilei de 17.09.2023 a fost semnalat un incendiu lângă fabrica de zahăr din oraşul Răcari, în care au ars cca 10 t de deşeuri (gunoi menajer şi anvelope uzate). Incendiul a fost stins de către echipajele I.S.U. Dâmbovița.

**A.P.M. Dâmbovița** informează telefonic că în data de 17.09.2023, la ora 11:11, a fost semnalat un incendiu în zona comunei Cojasca, pe un teren viran dintre râul Ialomița şi DJ 711. Ard deşeuri de anvelope şi gunoi menajer. Echipajele I.S.U. Dâmbovița au intervenit pentru stingerea incendiului.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**